Moni asia yllätti, kun turkulainen sairaalajohtaja autoili Helsinkiin.

Viistoperäisen Audi A7:n ajokkinsa perjantaina Helsingissä jalankulkutunnelin portaikkoon ajanut Turun yliopistollisen keskussairaalan sairaalajohtaja Petri Virolainen kertoo onnettoman lopputuloksen olleen yhteensattumien summa.

– Hyvä kysymys, mitä siinä tein, Virolainen myöntää.

Kaikki alkoi mennä pieleen, kun sairaalajohtaja lähestyi Ruoholahdessa sijaitsevaa Ilmarisen pääkonttoria keskustan suunnasta Porkkalankatua ajaen.

Katso oheiselta videolta Petri Virolaisen haastattelu.

Pääkonttorin osoite on Porkkalankatu 1.

– Navigaattori sanoi, että olet perillä, Virolainen muistelee.

Tämä näky hätkähdytti perjantaiaamuna Ruoholahdessa ohikulkijat.­

Todellisuudessa sairaalajohtaja oli kaikkea muuta kuin perillä, sillä sisäänajo Ilmarisen vierasparkkipaikalle tapahtuu kaukaa Salmisaaren kautta kiertäen.

– Mielestäni fiksusti koukkasin siitä suoraan sinne pihaan, Virolainen kuvailee joutumistaan väärälle puolelle pääkonttoria ja väärälle pihalle.

– En huomannut, että ajoin jalkakäytävän yli, kun siinä oli lunta. Siellä meni myös autonjäljet, mutta ne olivatkin ilmeisesti lumiauran jäljet. Jälkikäteen vasta tajusin.

Lumiauran jälkien harhauttama sairaalajohtaja oli nyt tullut Audillaan laajalle aukiolle, jossa ei ollut muita autoja, mutta jonka takareunassa oli sisäänmenon suuaukko.

Ei leveä, mutta aukko kuitenkin.

– Luulin, että siinä oli parkkihallin suu, Virolainen kertoo.

Kyseessä oli Porkkalankadun alittavan jalankulkutunnelin sivuportaikon suuaukko.

– Näin kyllä ajoissa, että se ei ole parkkihallin suu, mutta auto ei pysähtynyt enää, Virolainen harmittelee.

– Siinä oli lumen alla aika kirkasta jäätä.

ILTA-SANOMIEN haastattelema silminnäkijä kertoo ehtineensä juuri ennen rysähtävää ääntä ajatella, ”voi ei, taas yksi idiootti”. Turkulainen sairaalajohtaja ei nimittäin ollut ensimmäinen autoilija, joka luuli Ilmarisen pihan jalankulkuportaikon suuta parkkihallin sisäänmenoaukoksi.

Ainakin yksi edeltävä tapaus tunnetaan.

– Ei se paljon lohduta, Virolainen sanoo.

Silminnäkijän mukaan sairaalajohtajan vauhti oli hidas ja hän esiintyi edukseen noustuaan autostaan – kun oli ensin huomannut, ettei autoa voinut enää peruuttaa eikä haaveri ollut peruttavissa.

– Hän oli ihan rauhallinen mies, ei pomppinut tasajalkaa eikä mitään, silminnäkijä kertoi.

Sairaalajohtaja ei itse ehtinyt ajatella mitään sillä hetkellä, kun viistoperäinen Audi A7 muuttui alkuperäistäkin viistoperäisemmäksi kallistuessaan portaikossa kohti alikulkutunnelia.

– Siinä vaiheessa ei ollut enää ajatuksia. Myönnän, että käsittämätöntä, että tuollaista tapahtuu, mutta näköjään voi tapahtua.

HINAUSAUTO kävi vetämässä portaikossa viistosti mahallaan maanneen Audin ylös sillä välin, kun sairaalajohtaja osallistui seminaarin, jota varten oli ajanut Turusta Helsinkiin.

Audin pohjasta lähti pala pois. Sairaalajohtaja pääsi kuitenkin palaamaan samalla autolla Turkuun. Auto kulki hyvin ainakin kotimatkan alkuvaiheessa, jolloin IS:n oli sairaalajohtajaan yhteydessä.

Audin pohjasta irtosi portaikkoon pieni pala.­

Auton haltijaksi on merkitty sairaalajohtajan vaimo, kokoomuksen kansanedustaja Anne-Mari Virolainen.

– Rouva kanssa on keskusteltu ja kovasti hän on ”kehunut”. Sellaista hymähtelyä sieltä suunnalta.

– Mutta ihan positiivista palautetta siitä, ettei kenellekään sattunut mitään, Virolainen lisää.

Kukaan ei jäänyt portaikossa Audin alle.

Ilmarisen virkailija ohjasi jalankulkuliikennettä tunnelissa sen ajan, kun Audia siirrettiin pois. Virkailija kehotti välttämään portaita, koska Audi saattaisi hallintalaitteiden mahdollisen teknisen salakavaluuden seurauksena virota henkiin ja syöksähtää alas.

Kovemmalla vauhdilla Audi olisi päätynyt Porkkalankadun alittavan jalankulkutunnelin seinään.­

TURUN tunnetuin oma parkkiluola Toriparkki on rakentamista vaille valmis. Sairaalajohtaja sanoo, ettei ole Toriparkin puolesta eikä myöskään sitä vastaan. Kiista on repinyt Turkua.

– Asun Littoisissa.

Turussa on kuitenkin entuudestaan muita parkkiluolia, joissa voi harjoitella?

– Joo.

Sairaalajohtaja kiteyttää vaiherikkaan Helsingin-retkensä kokemukset nöyrän vaatimattomasti.

Tämä hämäsi Audi-miehen. Ei ollutkaan parkkiluolan suu.­

– Ei tässä mitään sen ihmeellisempää tapahtunut. Vähän oli ajatukset muualla, vieras paikka ja liukasta. Mitään selitettävää ei ole. Tyhmä huolimattomuusvirhe. Piste.